# אלי שרעבי

אלי שרעבי|  |
|
לידה |
13 בפברואר 1972 (בן 54) תל אביב  |
|
שם לידה | אליהו שרעבי  |
|
מדינה | ישראל ישראל |
|
מקום מגורים |
קיבוץ בארי |
|
ידוע בשל |
רצח בני משפחתו וחטיפתו לעזה בטבח שבעה באוקטובר, פעילותו לאחר ששוחרר וספרו האוטוביוגרפי חטוף |
|
בת זוג |
ליאן בריסלי |
|
מספר ילדים |
2  |
|   |

**אליהו (אלי) שרעבי** (נולד ב-13 בפברואר 1972) הוא תושב קיבוץ בארי שנחטף במהלך הטבח בקיבוץ במתקפת הפתע על ישראל ב-7 באוקטובר 2023 על ידי מחבלי חמאס. הוא שוחרר ב-8 בפברואר 2025 במסגרת הסכם חמאס–ישראל (ינואר 2025), לאחר 491 ימים בשבי. במהלך הטבח נרצחו אשתו ליאן ושתי בנותיו, נויה ויהל. אחיו יוסי נחטף גם הוא, ונרצח לאחר 100 ימים בשבי.

## ביוגרפיה

שרעבי נולד בתל אביב כבן שני למשפחה ממוצא עיראקי-תימני וגדל בשכונת כפר שלם בעיר.

בגיל 14 הגיע לקיבוץ בארי כילד חוץ. הוא התחנך בקיבוץ ושימש בו בתפקידים ניהוליים, בין היתר כגזבר הקיבוץ וכרכז משק. לאחר מספר שנים בקיבוץ הצטרף אליו אחיו הגדול יוסי. לשרעבי אח נוסף, שרון, ושתי אחיות, אסנת והילה.

באפריל 1995 הכיר שרעבי את ליאן בריסלי, שהייתה בריטית כבת 20 שהגיעה כחלק מקבוצה להתנדב בקיבוץ בארי. ביולי 2000 התחתנו השניים בבריסטול, ונולדו להם שתי בנות: נויה (נולדה ב-2007) ויהל (נולדה ב-2010).

## אירועי שבעה באוקטובר

בבוקר ה-7 באוקטובר 2023, במהלך מתקפת חמאס על קיבוץ בארי, חדרו כ-10 מחבלים לבית משפחת שרעבי. על פי עדויות, אלי וליאן קיבלו החלטה לא להיאבק, וליאן ניסתה לציין מספר פעמים כי היא בעלת דרכון בריטי בתקווה שהדבר יגן עליהם. אלי החליט לשתף פעולה עם המחבלים, בהבנה שהולכים לחטוף אותו, ויצא עם חלקם בתקווה שבכך הם יעזבו את בני משפחתו.

ליאן, נויה ויהל נרצחו לאחר מכן בביתן. באותו יום נחטף גם אחיו יוסי, שנהרג לאחר כ-100 ימים בשבי החמאס, ככל הנראה בהפצצת חיל האוויר.

## השבי

אלי שרעבי שרד בשבי 491 ימים, את 52 הימים הראשונים העביר בדירת מסתור בעזה, ולאחריהם הועבר למנהרות בעזה. הוא העיד על תנאים קשים שכללו רעב כבד ובלתי פוסק, מחנק ותנאים סניטריים איומים, מכות ושלשלאות ברזל באמצעותן כבלו את רגליו משך כל תקופת השבי.

במהלך השבי, שרעבי נכלא עם מספר חטופים נוספים לתקופות משתנות, ביניהם אורי דנינו, אלמוג סרוסי והירש גולדברג-פולין, שלאחר מכן נרצחו במנהרה על ידי מחבלי חמאס. את רוב זמנו בשבי העביר עם החטופים, אלי-ה כהן, אור לוי ואלון אהל.

## השחרור מהשבי

ב-8 בפברואר 2025 שוחרר אלי שרעבי יחד עם אוהד בן עמי ואור לוי בעסקת חטופים השנייה, לאחר 491 ימים בשבי. בימים שלפני השחרור בישרו לו אוהד בן עמי ואחד השובים על הרצחו של אחיו יוסי.

בטקס השחרור שערך להם חמאס אמר אלי "אני מחכה כבר לחזור הביתה, לראות את אשתי ליאן ושתי הבנות נויה ויהל", אשר על רציחתן בטבח שבעה באוקטובר התבשר רק לאחר הגעתו לישראל. במהלך השבי איבד שרעבי מעל 30 קילו וחזר לישראל במשקל של 44 קילו.

## לאחר השהות בשבי

שרעבי (שני משמאל) במפגש עם נשיא ארצות הברית דונלד טראמפ בבית הלבן. עוד בתמונה יאיר הורן, נעמה לוי, עומר שם טוב, קית' סגל, אביבה סגל, דורון שטיינברכר ונועה ארגמני
לאחר שחרורו החל שרעבי בתהליך שיקום פיזי ונפשי. לאחר תקופת אבל על אשתו ובנותיו הוא החל בפעילות הסברתית ומתוקשרת למען החטופים והחללים שנותרו בידי חמאס. שרעבי התראיין לתוכנית "עובדה" ושיתף סיפורים, תחושות וחוויות מהשבי. בנוסף טס לארצות הברית, נפגש עם הנשיא דונלד טראמפ בבית הלבן, ונשא דברים מול מועצת הביטחון של האו"ם.

ביוני 2025 הוציא לאור את הספר "חטוף" בהוצאת סלע מאיר. הספר הוא ראשון מסוגו, ומתאר את חוויותיו בשבי חמאס. הספר הפך לרב-המכר המהיר בהיסטוריה של הספרות העברית כאשר מכר למעלה מ-20 אלף עותקים בחמישה ימים וזכה באות "ספר זהב". חודשיים לאחר מכן גם קיבל אות "ספר פלטינה" כשמכר למעלה מ-70 אלף עותקים. בספטמבר זכה באות "ספר יהלום" לאחר שמכר מעל 100 אלף עותקים.

ב-7 באוקטובר 2025 יצא הספר במהדורה בשפה האנגלית בהוצאת HarperCollins, והמהדורה הבינלאומית צפויה לצאת בהמשך בשפות נוספות. שבוע אחרי שיצא לאור בארצות הברית נכנס למקום הרביעי ברשימת רבי-המכר של "הניו יורק טיימס" ונכלל ברשימה של 100 הספרים שצריך לקרוא ב-2025.

שרעבי נהיה חבר קרוב של אלון אהל, עימו היה ביחד בשבי.

לאחר שחרורו מהשבי עבר להתגורר אצל קרובי משפחתו בהרצליה, והחל מ-2026 הוא מתגורר בהוד השרון.

## ראו גם

* החטופים במלחמת חרבות ברזל
* הטבח בבארי

## קישורים חיצוניים

 מדיה וקבצים בנושא **אלי שרעבי** בוויקישיתוף

* אלי שרעבי, ברשת החברתית אינסטגרם
* אלי שרעבי, ברשת החברתית Goodreads
* ראיון של אלי שרעבי עם אילנה דיין ב"עובדה", סרטון באתר יוטיוב, 28 בפברואר 2025
* הדס שבת נדיר, מה היה שמו המקורי של דן פגיס (פרפרזה של אלי שרעבי על שיר של דן פגיס), באתר הארץ, 2 באפריל 2026

## הערות שוליים